Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 950/12/3304	Nové Mesto nad Váhom, 20.12.2012
EEČ : 2-24-118-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistenom čase v druhej polovivi mesiaca október 2012, v katastrálnom území mesta XXXXX, v miestnej časti XXXXX, bez príslušného povolenia vykonal neoprávnený výrub 7 kusov stromov, z toho 4 ks jaseň a 3 ks agát o celkovom objeme 3,41 m3, v lesnom dielci 342A, ktorý je zahrnutý v lesnom pôdnom fonde, čím spôsobil š. p. LESY SR, Odštepný závod Smolenice, LS Moravany nad Váhom škodu vo výške 169,818,-€ 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Dňa 06.11.2012 vydal poverený príslušník PZ, Obvodné oddelenie PZ v Brezovej pod Bradlom (ďalej len „OO BpB"), uznesenie podľa § 199 ods. 1 Trestného poriadku, ktorým bolo začaté trestné stíhanie vo veci prečinu krádež podľa § 212 ods. 2 písm. d) Trestného zákona a následne dňa 14.11.2012 vydal uznesenie podľa § 206 ods. 1 Trestného poriadku, ktorým bolo XXXXX vznesené obvinenie pre prečin  krádež podľa § 212 ods. 2 písm. d) Trestného zákona, na tom skutkovom základe, že v presne nezistenom čase v druhej polovivi mesiaca október 2012, v katastrálnom území mesta XXXXX, v miestnej časti XXXXX, bez príslušného povolenia vykonal neoprávnený výrub 7 kusov stromov, z toho 4 ks jaseň a 3 ks agát o celkovom objeme 3,41 m3, v lesnom dielci 342A, ktorý je zahrnutý v lesnom pôdnom fonde, čím spôsobil š. p. LESY SR, OZ Smolenice, LS Moravany nad Váhom škodu vo výške 169,818,-€. 

Vyššie uvedený skutkový stav bol v priebehu prípravného konania dostatočne preukázaný zadováženými dôkazmi a to najmä výpoveďou obvineného XXXXX, svedka - poškodeného XXXXX, vykonanou obhliadkou miesta činu ako i ďalším na vec sa vzťahujúcim spisovým materiálom. 
 
Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a) vyhlási,že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
	c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
Podľa § 216 ods. 2 Trestného poriadku, v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa § 212 ods. 1 Trestného zákona, kto si prisvojí cudziu vec tým, že sa jej zmosní a spôsobí tak malú škodu, potrestá sa  odňatím slobody až na dva roky. 

Podľa § 212 ods. 2 písm. d) Trestného zákona, rovnako ako v odseku 1 sa potrestá, kto si prisvojí cudziu vec tým, že sa jej zmocní a takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo z pozemku, ktorý patrí do lesného pôdneho fondu, alebo ryba z rybníka s intenzívnym chovom. 

Obvinený XXXXX v zápisnici o výsluchu jeho osoby v procesnom postavení obvineného dňa 14.11.2012 vyhlásil, že spáchal skutok, pre ktorý je trestne stíhaný, pričom súčasne vyhlásil, že súhlasí s podmienečným zastavením trestného stíhania podľa § 216 ods. 1 Trestného poriadku, čím je splnená podmienka uvedená v ustanovení § 216 ods. 1 písm. a) Trestného poriadku. 

Z výpovede svedka - poškodeného XXXXX, poverenhého splnomocneného zástupcu poškodenej organizácie LESY SR, š.p., Námestie SNP č. 8, 975 66 Banská Štiavnica, Odštepný závod Smolenice, Trnavská 12, 919 04 Smolenice, IČO  36 038 351,  zo dňa 06.12.2012 vyplynulo, že spôsobená škoda vo výške 169,82 € bola zo strany obvineného XXXXX v plnej miere uhradená,  čím je splnená podmienka uvedená v ustanovení § 216 ods. 1 písm. b) Trestného poriadku. 

K osobe obvineného XXXXX bol zadovážený Odpis registra trestov zo dňa 14.11.2012, z ktorého vyplýva, že na obvineného sa hľadí, akoby nebol odsúdený. Z výpisu z Ústrednej evidencie priestupkov Ministrestva vnútra SR zo dňa 15.11.2012 bolo zistené, že obvinený XXXXX sa dňa 05.10.2010 dopustil priestupku proti občianskemu spolunažívaniu, čo však aj vzhľadom na časový odstup nepredstavuje prekážku pre postup podľa § 216 ods. 1 Trestného poriadku. Zo správy Mesta XXXXX zo dňa 21.11.2012 vyplynulo, že pracovníci Mestskej polície doteraz neprejednávali žiadne sťažnosti na menovaného, pričom v mieste bydliska požíva dobrú povesť. Z uvedených okolností považujem podmienku uvedenú v ustanovení § 216 ods. 1 písm. c) Trestného poriadku za splnenú. 

Podľa § 216 ods. 2 Trestného poriadku bola obvinenému určená skúšobná doba podmienečného zastavenia na 12 (dvanásť) mesiacov. 

Pokiaľ bude obvinený v priebehu skúšobnej doby viesť riadny život,  bude po uplynutí skúšobnej doby vydané rozhodnutie, že sa osvedčil. V opačnom prípade bude rozhodnuté, že sa v trestnom stíhaní pokračuje.

Na základe vyššie uvedeného, bolo možné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor